和尚書詠泉山瀑布十二韻
作者：徐夤
朝代：唐

paragraphs: 名齊火浣溢山椒，誰把驚虹挂一條。
天外倚來秋水刃，海心飛上白龍綃。
民田鑿斷雲根引，僧圃穿通竹影澆。
噴石似煙輕漠漠，濺崖如雨冷瀟瀟。
水中蠶緒纏蒼壁，日裏虹精挂絳霄。
寒漱綠陰仙桂老，碎流紅豔野桃夭。
千尋練寫長年在，六出花開夏日消。
急恐劃分青嶂骨，久應䙀裂翠微腰。
濯纓便可譏漁父，洗耳還宜傲帝堯。
林際猨猱偏得飯，岸邊烏鵲擬爲橋。
赤城未到詩先寄，廬阜曾遊夢已遙。
數夜積霖聲更遠，郡樓欹枕聽良宵。